Gerda du Toit se langpad-uitdaging | News24
< Gerda du Toit (37), onderneem 'n motorfiets-toer van 4 000km om fondse vir jong kankerlyers in te samel wat prostese benodig. Du Toit (voor) en haar medereisiger Noel Monk (tweede van regs) het verlede Maandag by die Beach Cabanas oorgebly. Loreen Jacobs, Linda Smith en Joy Erasmus het hulle met ope arms verwelkom. Foto: MONIQUE BASSON
Du Toit, 'n diabeet en oud-dwelmverslaafde, se bene is op 7 Mei 2014 geamputeer - op haar verjaardag. Dit was òf dit, òf haar lewe.
Du Toit se langpad-reis, Riding for a Limb, word deur die Kirsty Watts Foundation ge-rugsteun - 'n geregistreerde nie-winsgewende organisasie. Die inisiatief is deur Kirsty Watts op die been gebring toe sy net 14 jaar oud was. Na sy behandeling vir 'n kwaadaar-dige breingewas moes ontvang, het sy besluit om ander kinders te help wat nie die beste mediese sorg en ondersteuning kan bekostig nie. Tot dusver het die organisasie meer as 50 kinders met kunsbene toegerus.
"Vir my was dit die ergste dat ek nie kon staan en my seuns - Damian (4) en Aiden (5) - optel nie. Ons is so geneig om dinge as vanselfsprekend te aanvaar. Klein goed, soos om te staan en jou tande te borsel. Die uitdaging is nie maklik nie, maar daar is hoop."
Du Toit vertel: toe sy nog in 'n rolstoel was, het sy die oorweldigende begeerte gehad om vensters te was - iets wat sy nie kon doen nie. "Ek het nou al vir twee jaar my prostese, en het nog steeds nie die vensters gewas nie," sê sy laggend. "Ek het geglo daar moet maniere wees om dit te oorkom. Ek moes planne maak om daarmee saam te leef."
"As 'n ma van 'n siek kind en omdat ek weet hoe dit voel om 'n ledemaat te verloor, het ek besluit om die projek vir kinders aan te pak. Dui-sende kinders verloor ledemate weens kan-ker - dit is hartverskeurend. Daar is niks meer lonend as om 'n kind weer te sien loop nie."